b'\n_START_ARTICLE_\n\xc4\x8cefurji raus!\n_START_SECTION_\nVsebina\n_START_PARAGRAPH_\nGlavni junak Marko \xc4\x90or\xc4\x91i\xc4\x87 trenira ko\xc5\xa1arko, hodi na Center strokovnih \xc5\xa1ol, dru\xc5\xbei se s prijatelji, s svojo dru\xc5\xbeino pa \xc5\xbeivi na Fu\xc5\xbeinah in je \xc2\xbb\xc4\x8defur\xc2\xab. Vsako leto Marko med dopustom obi\xc5\xa1\xc4\x8de svoje sorodnike v Bosni, med letom pa se dru\xc5\xbei s svojimi prijatelji Adijem, Acom in Dejanom, ki so prav tako \xc2\xbb\xc4\x8defurji\xc2\xab. Skupaj posedajo na klopcah pred blokom na Fu\xc5\xbeinah, se pogovarjajo, pogledajo skupaj nogometno tekmo Arsenal\xc2\xa0: Barcelona pri Dejanu, popivajo, kadijo, v\xc4\x8dasih tudi travo, in re\xc5\xa1ujejo svoje vsakdanje probleme. Njegov o\xc4\x8de Radovan in mama Ranka sta pri\xc5\xa1la iz Bosne, da bi si v Sloveniji ustvarila bolj\xc5\xa1e \xc5\xbeivljenje. Ob nedeljah, ko so vsi doma, se ve\xc4\x8dino \xc4\x8dasa prepirata, Zato Marko pre\xc5\xbeivlja nedeljske popoldneve pred blokom in se dru\xc5\xbei s prijatelji. O\xc4\x8de Radovan je ponosen na sina in hodi na vse njegove ko\xc5\xa1arka\xc5\xa1ke tekme. Njegova \xc5\xbeelja je, da bi njegov edini sin postal ko\xc5\xa1arkar. Marko v \xc5\xa1oli ni uspe\xc5\xa1en, vendar Radovana to ne moti, ker je prepri\xc4\x8dan, da bo njegov sin postal profesionalni ko\xc5\xa1arkar. Stvari se zapletejo, ko Marko preneha trenirati ko\xc5\xa1arko in ne ve, kako bi to povedal svojemu o\xc4\x8detu. S prijatelji se napijejo, razgrajajo na avtobusu, zato \xc5\xa1ofer pokli\xc4\x8de policijo, ki jih odpelje in pretepe. Acu zlomijo roko, zato se ta odlo\xc4\x8di, da se bo \xc5\xa1oferju, ki je klical policijo, ma\xc5\xa1\xc4\x8deval, in prosi Marka, da gre z njim. Marko in Aco izsledita \xc5\xa1oferja Damjanovi\xc4\x87a, ki ga Aco pretepe, Marko pa posku\xc5\xa1a vse skupaj prepre\xc4\x8diti. Damjanovi\xc4\x87 pade v komo, Aco in Marko pa pobegneta vsak na svoj konec. Ko pride Marko pred blok, sre\xc4\x8da Dejana in Adija. Dejan jima pove, da se bo z mamo preselil v Slovenske Konjice, ker se bosta njegova star\xc5\xa1a lo\xc4\x8dila, Marko in Adi pa se odlo\xc4\x8dita, da bosta za\xc5\xbegala kosovni odpad, ki je bil zlo\xc5\xbeen pred blokom, pripravljen na odvoz. Ko Marko gleda, kako gasilci gasijo ogenj, ga zgrabi Radovan in ga odpelje v stanovanje. Radovan mu naro\xc4\x8di, naj spakira svoje stvari, ker naslednji dan odpotuje k sorodnikom v Bosno, kjer bo ostal do nadaljnjega. Naslednji dan Radovan odpelje svojega sina na vlak za Sarajevo in mu ob slovesu pove, da je \xc5\xa1ofer Damjanovi\xc4\x87 v komi in \xc5\xa1e ne vedo, ali bo pre\xc5\xbeivel. Na vlaku Marko premi\xc5\xa1ljuje o Bosni, svojih sorodnikih in o svojem \xc5\xbeivljenju.\n_START_SECTION_\nInterpretacije\n_START_PARAGRAPH_\nRoman \xc4\x8cefurji raus ima vse prvine modernega dru\xc5\xbebenega romana. Napisan je kot izpoved mladostnika, ki sam sebi odgovarja na vpra\xc5\xa1anja Zakaj?. Pripoved, ki jo oblikujejo vpra\xc5\xa1anja, na humoren na\xc4\x8din obravnava \xc4\x8dlove\xc5\xa1ke in finan\xc4\x8dne stiske, dru\xc5\xbeinske tragedije, ki se dogajajo v okolju, v katerem mladostnik \xc5\xbeivi in jih zaznava. Jezik, ki ga glavni junak uporablja, je nekak\xc5\xa1na me\xc5\xa1anica srbohrva\xc5\xa1kega in slovenskega jezika, ki jo govorijo na Fu\xc5\xbeinah. Obravnava aktualne teme dana\xc5\xa1nje dru\xc5\xbebe, kot so stereotipi, ki jih gojimo, brezpravnost, nemo\xc4\x8d, odtujenost v odnosih, \xc5\xbeivljenje v dana\xc5\xa1nji dru\xc5\xbebi, ki nudi samo sredstva za pre\xc5\xbeivetje in zadovoljevanje osnovnih \xc4\x8dlovekovih potreb. Prostor, v katerega je postavljen roman, je multinacionalen, Fu\xc5\xbeine, kjer \xc5\xbeivijo priseljenci iz drugih dr\xc5\xbeav oz. priseljenci iz biv\xc5\xa1ih jugoslovanskih republik, ki so ob osamosvojitvi Slovenije sicer dr\xc5\xbeavljani Slovenije, a jih dru\xc5\xbeba ne sprejema kot tak\xc5\xa1ne. Postavljen je v dana\xc5\xa1nji \xc4\x8das ter obravnava vpliv dru\xc5\xbebe in dru\xc5\xbeine na mladostnika, ki je prepu\xc5\xa1\xc4\x8den sam sebi.\n_START_SECTION_\nZbirka\n_START_PARAGRAPH_\nRoman \xc4\x8cefurji raus! je leta 2008 iz\xc5\xa1el pri \xc5\xa0tudentski zalo\xc5\xbebi pod knji\xc5\xbeno zbirko Beletrina.\n_START_SECTION_\nOcene in nagrade\n_START_PARAGRAPH_\nLeta 2009 je bila nagrajena s presti\xc5\xbeno nagrado Pre\xc5\xa1ernovega sklada in nagrado \xc4\x8dasopisne hi\xc5\xa1e Delo kresnik za najbolj\xc5\xa1i roman leta.'